Роден е през 1826 година в заможно шляхтичко семейство от Гродненска губерния (днес в Беларус). Майка му умира рано. Отгледан е от баба си в Свислоч, където завършва гимназия през 1842 година. След като не е приет в инженерно училище, в края на 1844 полага успешно изпит за юнкер–сапьор и от началото на 1845 година постъпва в подразделение на руската армия в Желехув (Люблинска губерния). Участва в потушаването на Унгарската революция през 1849 и в отбраната на Севастопол през 1854 – 1855 година, по време на Кримската война.